Sappi kry hupstoot danksy Moody’s | Netwerk24
Sappi kry hupstoot danksy Moody’s
Deur Hanlie Stadler 25 Januarie 2019 16:27
Sappi se aandeelprys het Vrydag in ’n stadium met meer as 4% gestyg nadat Moody’s Investors Service die papier-en-pulpreus opgegradeer het.
Oplospulpvelle in Sappi se pakhuis.
En al bly Sappi onder beleggingsgraad, kan die opgradering met een vlak, tot net onder beleggingsgraad, die maatskappy se skuldkoste help verlig.
Die gradering se vooruitsig is egter van positief in stabiel verander, wat die kans op ’n verdere opgradering in die afsienbare toekoms verskraal.
Martin Fujerik, Moody’s se hoofontleder oor Sappi, sê inderdaad die kans dat Sappi beleggingsgradering haal, “is in dié stadium onwaarskynlik”.
Fujerik sê die opgradering gee erkenning aan Sappi se handhawing van “finansiële dissipline terwyl hy projekte onderneem om sy sakeprofiel verder te versterk en diversifiseer verder as die struktureel dalende bestrykte papier”.
Papiervervaardigers het die afgelope jare planne gemaak gegewe die daling in die verbruik van papier wêreldwyd, ook papier vir tydskrifte en koerante, waarvan die sirkulasie skerp daal.
Sappi het van sy fabrieke omgeskep vir die vervaardiging van verpakkingsmateriaal, wat winsgewender is en waarna die vraag styg soos wat verbruikers herwinbare verpakkingsmateriaal bo sekere soorte plastiek begin verkies.
Sappi het ook die vervaardiging van oplosbare houtpulp, wat in sekere tekstiele gebruik word, begin verhoog.
Moody’s sê die persentasie van die groepwins wat van bestrykte papier kom, het tot onder 20% gedaal.
Fujerik sê hoewel Sappi beoog om vanjaar $600 miljoen se kapitaalbesteding te doen, glo Moody’s hy sal dit gedissiplineerd doen “en sy beleggingsplan aanpas sou die bedryfsomgewing verswak”.
Sappi het in sy 2018-boekjaar nagenoeg $5,8 miljard se papier verkoop, waarvan 51% in Europa verdien is, 25% in Noord-Amerika en 24% in Suid-Afrika.
Meer oor: Moody's | Sappi | Papier | Verpakking
Sappi verhoog dividend met 13%
Onteiening: Sappi probeer positief bly
Sappi: Sien die bos vanweë die bome